ไทยพาณิชย์พร้อมเปิดประมูล SICCO
ธนาคารไทยพาณิชย์แจ้งเปิดประมูลบง.สินอุตสาหกรรม บริษัทลูกที่พยายามขายออกมาหลายปี
21 มี.ค. 2554

ธนาคารไทยพาณิชย์แจ้งเปิดประมูลบง.สินอุตสาหกรรม บริษัทลูกที่พยายามขายออกมาหลายปี
ธนาคารไทยพาณิชย์ (SCB) แจ้งว่า ได้พยายาม  ดำเนินการเพื่อลดสัดส่วนการถือหุ้นของธนาคารในบริษัทเงินทุน สินอุตสาหกรรม (SICCO) ซึ่งปัจจุบันธนาคารถือหุ้นร้อยละ 38.65ของจำนวนหุ้นที่จำหน่ายได้แล้วทั้งหมด ทั้งนี้ เพื่อให้เป็นไปตามระเบียบกฎเกณฑ์ของหน่วยงานที่กำกับควบคุม โดยล่าสุดมีการดำเนินการเพื่อขายหุ้น SICCO ให้กับธนาคารไทยเครดิตเพื่อรายย่อย 
อย่างไรก็ตาม การดำเนินการดังกล่าวก็ยังไม่ประสบความสำเร็จ  ทั้งนี้ส่วนหนึ่งเป็นผลจากภาวะการแข่งขันที่รุนแรงมากขึ้นของธุรกิจที่ SICCO ดำเนินการอยู่  นอกจากนี้ยังมีข้อจำกัดเกี่ยวกับเงื่อนไขตามระเบียบกฎเกณฑ์ที่นักลงทุนที่ไม่ได้เป็นสถาบันการเงินไทยที่มี ใบอนุญาตประกอบธุรกิจสถาบันการเงินอยู่แล้วจะต้องปฏิบัติ
ในสภาวการณ์ที่ไม่เอื้ออำนวยต่อการจำหน่ายการลงทุนนี้ ธนาคารเชื่อว่าการจัดประมูลขายหุ้น SICCO เป็นการทั่วไปจะเป็นประโยชน์สูงสุดต่อผู้ถือหุ้นของ SICCO ทั้งหมด  โดยวิธีการนี้ ธนาคารจะสามารถเปิดโอกาสให้ผู้ซื้อได้อย่างกว้างขวางภายในกรอบระยะเวลาที่สั้นที่สุดและมีความโปร่งใส โดยนักลงทุนที่สนใจจะถูกกำหนดให้เสนอคุณสมบัติที่แสดงถึงความสามารถในการเข้าซื้อหุ้น SICCO และต่อด้วยการทำคำเสนอซื้อหุ้นเป็นการทั่วไป (Tender Offer) จากผู้ถือหุ้นอื่น
ธนาคารจะแจ้งรายละเอียดวิธีและขั้นตอนการประมูลให้กับนักลงทุนที่สนใจได้รับทราบต่อไป และขอเรียนว่าธนาคารเคารพต่อสิทธิของผู้ถือหุ้นทุกราย  และหวังเป็นอย่างยิ่งว่าการดำเนินการในครั้งนี้จะประสบผลสำเร็จและบรรลุข้อตกลงด้วยราคาที่สูงที่สุดเท่าที่จะเป็นไปได้